b'\n_START_ARTICLE_\nJoseph Grimaldi\n_START_PARAGRAPH_\nJoseph Grimaldi (1778\xe2\x80\x931837) oli englantilainen pantomiimitaiteilija, jota pidet\xc3\xa4\xc3\xa4n klassisen klovnin roolin keksij\xc3\xa4n\xc3\xa4. H\xc3\xa4n otti k\xc3\xa4ytt\xc3\xb6\xc3\xb6n pikkulapsen pukua j\xc3\xa4ljittelev\xc3\xa4n v\xc3\xa4rikk\xc3\xa4\xc3\xa4n asun ja meikin, johon kuului valkoinen naama, punaiset huulet, liioiteltu poskipuna ja kaarevat kulmakarvat. Meikin k\xc3\xa4ytt\xc3\xb6 oli suuri muutos, koska aikaisemmin pantomiimiesiintyj\xc3\xa4t olivat k\xc3\xa4ytt\xc3\xa4neet naamioita._NEWLINE_Grimaldi syntyi teatterisukuun; sek\xc3\xa4 h\xc3\xa4nen is\xc3\xa4ns\xc3\xa4 ett\xc3\xa4 isois\xc3\xa4ns\xc3\xa4 olivat esiintyneet n\xc3\xa4ytt\xc3\xa4m\xc3\xb6ll\xc3\xa4. Joseph, jota kutsuttiin Joeksi, esiintyi itse kaksivuotiaasta, ja aluksi h\xc3\xa4n kulki is\xc3\xa4ns\xc3\xa4 esityksess\xc3\xa4 rohkaisemassa yleis\xc3\xb6\xc3\xa4 aplodeihin mutta sai i\xc3\xa4n my\xc3\xb6t\xc3\xa4 vaativampia rooleja._NEWLINE_Grimaldin omista ohjelmanumeroita suosituimmaksi nousi Harlekiini ja Hanhiemo. H\xc3\xa4n kehittyi pantomiimitaiteilijana mutta esitti my\xc3\xb6s lauluja. H\xc3\xa4n rakensi kummallisia hahmoja kuten Kasvismiehen. H\xc3\xa4n oli akrobaatti ja jongl\xc3\xb6\xc3\xb6ri, miekkailija ja tanssija. H\xc3\xa4n suunnitteli ja rakensi lavasteita ja pukuja ja toimi tanssiesitysten koreografina._NEWLINE_Grimaldin yksityisel\xc3\xa4m\xc3\xa4ss\xc3\xa4 oli monia suruja: h\xc3\xa4nen veljens\xc3\xa4 karkasi merille, nuori vaimo kuoli lapsivuoteeseen ja poika alkoholisoitui ja kuoli 21-vuotiaana. Grimaldi itse loukkaantui monissa tapaturmissa ja piti j\xc3\xa4\xc3\xa4hyv\xc3\xa4isn\xc3\xa4yt\xc3\xb6ksens\xc3\xa4 2\xc2\xa0000 katsojalle maaten n\xc3\xa4ytt\xc3\xa4m\xc3\xb6ll\xc3\xa4. N\xc3\xa4ytt\xc3\xa4m\xc3\xb6n t\xc3\xa4yttiv\xc3\xa4t lukuisat Grimaldin klovnikollegat, mutta Grimaldi itse lauloi tunnetuimman numeronsa._NEWLINE_Grimaldi kirjoitti muistelmansa, ja kustantajan pyynn\xc3\xb6st\xc3\xa4 nuori Charles Dickens toimitti ne el\xc3\xa4m\xc3\xa4kerraksi._NEWLINE_Nykyisinkin klovnit kunnioittavat h\xc3\xa4nen muistoaan muistojumalanpalveluksessa, joka j\xc3\xa4rjestet\xc3\xa4\xc3\xa4n helmikuun ensimm\xc3\xa4isen\xc3\xa4 sunnuntaina.'